Tanečnice

Tanečnice () je hórski chribjet z wysokosću 599 metrow, kotryž leži na teritoriju čěskeho města Mikławšowicy a zdźěla sakskeho města Zebnica. Słuša k Łužiskim horam, hdźež je druhi najwyši wjeršk. Geologiske podłohi tworja drobny hač srjedźnozornity łužiski granodiorit ze žiłkami dolerita. Přewažowacy pódowy typ je bruna zemja. Tudyše rěčki słušeja k přitočnišću Łobja a Sewjerneho morja. Lětne spadki překroča 900 mm a přerězna lětna temperatura wučinja mjenje hač 6 °C. Na Tanečnicy rostu přewažnje njedomoródne šmrěkowe monokultury, na wjacorych městnach su so prěnjotne bukowiny a łuhi z jasenjemi a wólšemi zachowali. Čěski dźěl Tanečnicy přisłuša krajinoškitnemu pasmu Połobske pěskowčiny, na sakskim boku namakatej so přirodoškitnej rezerwataj Heilige Hallen a Gimpelfang.

Mjeno hórki Tanzplan (Rejwanska płonina abo mytina) nasta z pomjenowanja Tannenplan (Jědlowa płonina), čěske mjeno Tanečnice (serbsce Rejwarka) započa so po Druhej swětowej wójnje wužiwać. Po bladźe pochadźa mjeno wot lěsnych soninow, kotrež na horje rejwachu a zawjedźechu hońtwjerjow. W 13. lětstotku załožichu pod horu nowej sydlišći Zebnicu a Mikławšowicy. Tomášov na južnym wotbóčku nasta hakle 1735. Prěnja wuhladna wěža, sydomposchodowa drjewjana wěža krónprinca Rudolfa (Kronprinz-Rudolf-Turm) wysoka 26 metrow, wotewrě so 6. oktobra 1886. Pódla njeje natwarichu drjewjany kiosk, kotryž bórze hórska hěta z hosćencom naruna. Drjewjanu wuhladnicu zniči 1903 wichor. Nowu wosomróžkatu murjowanu wuhladnu wěžu, tohorunja 26 metrow wysoku, mjenowana Bismarckowa wěža (Bismarckturm), wotewrichu 28. meje 1905. Je to najsewjerniša wuhladna wěža Čěskeje.

 Wotkaz 

 Oficialna strona

Kategorija:Hora w Čěskej
Kategorija:Hora w Sakskej
Kategorija:Hora w Europje
Kategorija:Łužiske hory